Title: ประกาศองค์การบริหารส่วนตำบลแพรกษา  เรื่อง การดำเนินการตามพระราชบัญญัติข้อมูลข่าวสารของราชการ พ.ศ. 2540 เกี่ยวกับข้อมูลข่าวสารส่วนบุคคล ขององค์การบริหารส่วนตำบลแพรกษา

ประกาศองค์การบริหารส่วนตำบลแพรกษา

ประกาศองค์การบริหารส่วนตำบลแพรกษา
เรื่อง
การดำเนินการตามพระราชบัญญัติข้อมูลข่าวสารของราชการ พ.ศ. ๒๕๔๐
เกี่ยวกับข้อมูลข่าวสารส่วนบุคคล
ขององค์การบริหารส่วนตำบลแพรกษา[๑]

เพื่อให้เป็นไปตามมาตรา ๒๓ (๓)
แห่งพระราชบัญญัติข้อมูลข่าวสารของราชการ พ.ศ. ๒๕๔๐ ที่กำหนดให้หน่วยงานของรัฐจัดให้มีการพิมพ์ในราชกิจจานุเบกษา
และตรวจสอบแก้ไขให้ถูกต้องอยู่เสมอเกี่ยวกับการจัดระบบข้อมูลข่าวสารส่วนบุคคล
ลักษณะการใช้ข้อมูลตามปกติ วิธีการขอตรวจดูข้อมูลข่าวสารของเจ้าของข้อมูล
วิธีการขอให้แก้ไขเปลี่ยนแปลงข้อมูล และแหล่งที่มาของข้อมูล

องค์การบริหารส่วนตำบลแพรกษา
จึงจัดระบบข้อมูลข่าวสารส่วนบุคคลของหน่วยงานองค์การบริหารส่วนตำบลแพรกษา
อำเภอเมืองสมุทรปราการ จังหวัดสมุทรปราการ ดังนี้
(ก) ประเภทของบุคคลที่มีการจัดเก็บข้อมูลไว้
๑. ผู้บริหารองค์การบริหารส่วนตำบลแพรกษา
๒. สมาชิกสภาองค์การบริหารส่วนตำบลแพรกษา
๓. พนักงานส่วนตำบล สังกัดองค์การบริหารส่วนตำบลแพรกษา
๔. ลูกจ้างประจำ สังกัดองค์การบริหารส่วนตำบลแพรกษา
๕. พนักงานจ้าง สังกัดองค์การบริหารส่วนตำบลแพรกษา
(ข) ประเภทของระบบข้อมูลข่าวสารส่วนบุคคล
๑. แฟ้มประวัติ บัตรประวัติข้าราชการ/พนักงานส่วนตำบล ลูกจ้างประจำ
๒. ทะเบียนประวัติพนักงานจ้าง
๓. ทะเบียนประวัติผู้บริหาร
และทะเบียนประวัติสมาชิกสภาองค์การบริหารส่วนตำบล
(ค) ลักษณะการใช้ข้อมูลตามปกติ
๑. ใช้ในการบริหารงานบุคคลขององค์การบริหารส่วนตำบลแพรกษา
๒. ใช้ในการตรวจสอบประวัติ/ความดีความชอบ/ประกอบการสอบสวนวินัยกรณีข้าราชการ
พนักงานส่วนตำบล, ลูกจ้างประจำ และพนักงานจ้างกระทำผิด
(ง) วิธีการขอตรวจดูข้อมูลข่าวสารของเจ้าของข้อมูล
๑. กรอกแบบฟอร์มขอตรวจดูข้อมูลต่อเจ้าหน้าที่ผู้รับผิดชอบ
๒. นายกองค์การบริหารส่วนตำบล ปลัดองค์การบริหารส่วนตำบล
หรือเจ้าหน้าที่ผู้รับมอบหมายเป็นผู้พิจารณาอนุมัติ
(จ) วิธีการขอแก้ไขเปลี่ยนแปลงข้อมูล
๑. การขอเปลี่ยนแปลงแก้ไข วัน เดือน ปีเกิด
ให้ปฏิบัติตามระเบียบสำนักนายกรัฐมนตรี ว่าด้วยการขอแก้ไข วัน เดือน ปีเกิด
ในทะเบียนประวัติข้าราชการ พ.ศ. ๒๕๔๘

๒. การแก้ไขเพิ่มเติมรายการในบัตรประวัติ แฟ้มประวัติมีแนวทางปฏิบัติ
ดังนี้
(๑) การผ่านการอบรม ดูงาน และการได้รับเครื่องราชอิสริยาภรณ์
แจ้งการเปลี่ยนแปลงหรือเพิ่มเติมรายการ โดยแนบสำเนาหลักฐานที่เกี่ยวข้อง
ให้องค์การบริหารส่วนตำบลแพรกษา จำนวน ๓ ชุด
(๒) การเพิ่มวุฒิการศึกษา ใช้หลักฐานสำเนาประกาศนียบัตร ปริญญาบัตร
และสำเนาใบแสดงผลการศึกษา จำนวน ๓ ชุด
(๓) การเปลี่ยนชื่อตัว ชื่อสกุล ให้แจ้งการเปลี่ยนแปลง
โดยแนบสำเนาเอกสารหลักฐานใบเปลี่ยนชื่อตัว ชื่อสกุล พร้อมกับแนบสำเนาทะเบียนบ้าน
จำนวน ๓ ชุด
(๔) การเพิ่มรายการอื่น ๆ เช่น การได้รับคัดเลือกเป็นพนักงานส่วนตำบลดีเด่นฯ
ให้ส่งสำเนาใบประกาศหรือหลักฐานอื่น ๆ จำนวน ๓ ชุด
๓. เอกสารหลักฐานที่ส่งให้องค์การบริหารส่วนตำบลแพรกษา
ต้องรับรองสำเนาถูกต้อง
(ฉ) แหล่งที่มาของข้อมูล
๑. เจ้าของประวัติ
๒. คำสั่งบรรจุ แต่งตั้ง โอน (ย้าย) เลื่อนระดับ เลื่อนขั้น
และคำสั่งอื่น ๆ ของต้นสังกัด
๓. ผลการเลือกตั้ง และคำสั่งแต่งตั้ง

ประกาศ
ณ วันที่ ๑๘ ธันวาคม พ.ศ. ๒๕๕๕
อิม  แพหมอ
นายกองค์การบริหารส่วนตำบลแพรกษา

ปริยานุช/ผู้จัดทำ
๕ กุมภาพันธ์
๒๕๕๖

อุษมล/ผู้ตรวจ
๕ กุมภาพันธ์
๒๕๕๖

[๑] ราชกิจจานุเบกษา
เล่ม ๑๓๐/ตอนที่ ๑๓ ง/หน้า ๕๐/๓๑ มกราคม ๒๕๕๖